**P/F Bakkafrost** on färsaarelainen elintarvikealan konserniyritys, joka kasvattaa kuoretta, lohta ja taimenta, jalostaa niitä ja myy kalatuotteita.
Yrityksen toiminta on jaettu kolmeen toimintoon: kalanviljely, lisäarvoa antavat tuotteet, sekä kala-aterioiden, -öljyn ja -ruuan tuotanto ja myynti. Bakkafrostilla on 19 omaa kalankasvattamoa Färsaarten 18 eri vuonossa.

Yhtiön perustivat veljekset Hans ja Róland Jacobsen vuonna 1968. Ensimmäinen kalankäsittelylaitos valmistui samana vuonna. Ensimmäisen kymmenen vuoden aikana yritys keskittyi kalastetun kalan, kuten sillien käsittelyyn, jalostamiseen ja myyntiin. Vuonna 1979 yritys aloitti kalanviljelyn yhtenä ensimmäisistä toimijoista Färsaarilla. 1980-luvulla Bakkafrost keskittyi mustakitaturskan jalostukseen, mutta saaliiden määrät romahtivat 1990, mikä ajoi yrityksen ja elinkeinon taloudellisiin vaikeuksiin.

Lohenkasvatusta Färsaarilla. (Kuva ei välttämättä ole Bakkafrostin kalankasvattamoista.)
Vuonna 1986 alkoi lohen ja kuoreen viljely. Viljelyä ja kalankäsittelylaitoksia laajennettiin. Vuoteen 2006 mennessä yhtiön kalankasvattamojen laajuus vastasi 18 000 tonnia perattua kalaa ja kalankäsittelylaitokset pystyivät perkaamaan 55 tonnia lohta päivässä. Yritys kasvoi edelleen. Vuonna 2010 perattua kalaa tuotettiin jo yli 21 000 tonnia. Samana vuonna yhtiö listautui Oslon pörssiin. Vuonna 2011 yhtiö hankki enemmistön färsaarelaisesta P/f Havsbrún -yhtiöstä, jolloin se sai kala-aterioiden, -öljyn ja kalanruuan valmistuskapasiteettia ja lisää kalanviljelmiä. Myös muita yritysjärjestelyjä tehtiin. Enemmistö monista yritysostojen seurauksena saaduista kalaviljelmistä jouduttiin myymään Färsaarten kalankasvatussäännösten seurauksena. Vuonna 2013 yhtiö päätti mittavista uudistus- ja laajennusinvestoinneista seuraavan viisivuotiskauden aikana.

Vuonna 2014 Bakkafrost-konserni tuotti runsas 44 000 tonnia perattua lohta ja runsas 85 000 tonnia kalaöljyä. Yhtiöllä on hallussaan noin 55 prosenttia Färsaarten lohentuotannosta. Oman arvionsa mukaan yhtiö on maailman 15. suurin lohentuottaja. Myynnistä suuntautui 64 % Eurooppaan, 16 % Yhdysvaltoihin, 13 % Kiinaan ja 8 % muihin maihin (mm. Venäjä).
 Yrityksen osake noteerataan Oslon pörssissä. Yhtiön osake kuului OBX-indeksiin keväällä 2016; tämä osakeindeksi seuraa Oslon pörssin 25 vaihdetuimman osakkeen kurssikehitystä.

Katso myös
----------

* Mowi
* SalMar
* Lerøy Seafood Group

Lähteet
-------

1. 1 2 3 4  Arkistoitu kopioBakkafrost´s History bakkafrost.com.  Arkistoitu 26.7.2015. Viitattu 22.2.2016. (englanniksi)
2. 1 2  Company Overview of P/F Bakkafrost bloomberg.com. Viitattu 23.2.2016. (englanniksi)
3. 1 2 3 4  P/F Bakkafrost (BAKKA.OL) (myös välilehti People) reuters.com. Viitattu 23.2.2016. (englanniksi)[vanhentunut linkki]
4. 1 2  Bakkafrost company addresses bakkafrost.com. Viitattu 22.2.2016. (englanniksi)
5. 1 2 3  Arkistoitu kopioP/F Bakkafrost. Quick Fact Sheet bakkafrost.com.  Arkistoitu 21.7.2015. Viitattu 23.2.2016. (englanniksi)
6. 1 2 3 4 5 6  Bakkafrost Annual Report 2014 (tunnuslukuja s. 5, historia s. 6, tuotantomäärät (2014) s. 8, henkilöstö s. 11) bakkafrost.com. Viitattu 23.2.2016. (englanniksi)
7. ↑  OBX and OBOSX constituents 18 December 2015 - 16 June 2016 (xlsx) Oslon pörssi, oslobors.no. Viitattu 22.2.2016. (englanniksi)
8. ↑  OBX Total Return Index Oslon pörssi, oslobors.no. Viitattu 22.2.2016. (englanniksi)